Иван Вазов
Бъдни вечер

chitanka.info

Бъдни вечер ей настана,

утре е година нова,

в къта чака за зарана

вейка дрянова, сурова.

Във огнището блещука

буен пламен и искрее,

а в прозорци често чука

зимна буря и беснее.

И бащата седи в къта,

челядта си милно гледа

и към бога мълчешката

благодарност изповеда,

че дочакал живо, здраво

ново лято без неволи,

стара майка прикадява

трапезата и се моли.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.